b'\n_START_ARTICLE_\nCC398\n_START_PARAGRAPH_\nHusdyr-MRSA, Svine-MRSA, CC398, MRSA CC398 eller LA-MRSA er en antibiotikaresistent stafylokokbakterie, der formodes at findes i mange danske svinebestande og hos raske smitteb\xc3\xa6rere, og som i stigende grad for\xc3\xa5rsager infektioner hos mennesker._NEWLINE_Betegnelsen MRSA CC398 angiver at bakteriestammen er methicillin resistant Staphylococcus aureus clonal complex 398)  og nogle gange anvendes forkortelsen ST398 (sequence type 398); p\xc3\xa5 engelsk bruges betegnelsen LA-MRSA (for livestock-associated). Bakterien er resistent overfor penicillin af typen methicillin og desuden overfor tetracyklin  og kaldes derfor sammen med alle andre typer MRSA p\xc3\xa5 engelsk for "super bug". Ved stikpr\xc3\xb8vekontroller i 2010 viste det sig at 16\xc2\xa0% af danske svinebestande var inficeret med CC398, hvilket svarer til ca. 2.000.000 grise p\xc3\xa5 landsplan. I januar 2014 er smitteandelen steget til 88% viser en unders\xc3\xb8gelse fra slagterierne. landmanden har ikke pligt til selv at teste sin bes\xc3\xa6tning for MRSA. Fra 2014 til 2016 har F\xc3\xb8devarestyrelsen holdt en opg\xc3\xb8relse over udbredelsen af MRSA i danske svinebes\xc3\xa6tninger. I begyndelsen af 2016 er listen blevet offentliggjort efter en h\xc3\xb8jesteretsdom og fremlagt af to journalister,  kun 86 af bes\xc3\xa6tningerne var MRSA-frie ud af 278._NEWLINE_Da bakterien oprindeligt stammer fra mennesker  og nu findes p\xc3\xa5 grise som multiresistente infektioner, frygtes en spredning af sv\xc3\xa6rt-behandlelige infektioner til mennesker.  _NEWLINE_Antallet af danskere smittet med MRSA-bakterier er steget de seneste par \xc3\xa5r og det totale antal smittede er fordoblet fra 2009 til 2012. Det samlede antal smittede i Danmark med MRSA-bakterier (ikke kun af typen CC398) udgjorde i 2012 1.556 personer. MRSA af svinetypen (CC398) blev fundet hos 232 personer i 2012 mod 164 i 2011. Det er stadigv\xc3\xa6k lavt i forhold til andre lande. Langt de fleste personer med MRSA-CC398 har haft kontakt til svin, men i 2010 blev 15 tilf\xc3\xa6lde af MRSA-CC398 fundet hos personer, som ikke havde haft kontakt til svin. Mellem 2012 og 2014 er kun fire danskere d\xc3\xb8de af CC398 sammenlignet med de 1.241 d\xc3\xb8dsfald aff\xc3\xb8dt af andre stafylokokbakterier i samme periode._NEWLINE_Statens Serum Institut, F\xc3\xb8devarestyrelsen og Sundhedsstyrelsen er blevet kritiseret for at tilbageholde oplysninger om d\xc3\xb8dsfald 2012 til maj 2014.\n_START_SECTION_\nMRSA\n_START_PARAGRAPH_\nAlle MRSA-bakterier er resistente overfor visse typer antibiotika, og ved de g\xc3\xa6ngse typer MRSA vil det derfor blot v\xc3\xa6re n\xc3\xb8dvendigt at bruge en antibiotika de er sensitive overfor for at bek\xc3\xa6mpe infektionen. I Danmark er der stadigv\xc3\xa6k en lav forekomst af MRSA-infektioner sammenlignet med andre lande.\n_START_SECTION_\nUdvikling fra MSSA til MRSA CC398\n_START_PARAGRAPH_\nCC398 ser ud til at stamme fra en ufarlig MSSA (methicillin-sensitiv Staphylococcus aureus), en antibiotikaf\xc3\xb8lsom bakterie hos mennesker, men i og med den har skiftet v\xc3\xa6rt fra mennesker til svin, er den blevet udsat for et selektionspres ved det store antibiotikaforbrug i svinebestande i udlandet. I svin er den blevet resistent over for antibiotika f\xc3\xb8rst af typen tetracyklin og dern\xc3\xa6st methicillin. Danske forskere har i et stort samarbejde med udenlandske forskere har vist stor sandsynlighed  af nedstamningen ved at sammenligne den komplette arvemasse fra stafylokokbakterier fra mennesker og dyr fra 19 lande og 4 kontinenter\n_START_SECTION_\nUdbredelse hos dyr\n_START_PARAGRAPH_\nI l\xc3\xb8bet af meget f\xc3\xa5 \xc3\xa5r fra omkring 2005 er CC398 fundet i en r\xc3\xa6kke lande i Europa, USA, Canada, Sydamerika og Asien og fra mange forskellige dyrearter: grise i alle lande, tremmekalve i Holland, heste i \xc3\x98strig,  Belgien, Frankrig, Holland, Tyskland og Canada, kyllinger i Belgien og Holland, hunde i \xc3\x98strig og Canada. I 2016 konstateredes det, at de fleste danske avlsbes\xc3\xa6tninger er inficeret med svine-MRSA.\n_START_SECTION_\nImmunsystemet snydes\n_START_PARAGRAPH_\nUd over at v\xc3\xa6re multiresistente, snyder CC398 og CC5 ogs\xc3\xa5 immunsystemet, da de normale antistoffer mod Staphylococcus ikke er virksomme p\xc3\xa5 grund af en \xc3\xa6ndring i bakteriernes overflade betinget af et skift mellem enzymer kodet af et mobilt gen (en profag).'